ועדת הכלכלה, כנסת 16, פרוטוקול מספר 342, 2005-01-05 09:00

שלום שמחון: אני פותח את הישיבה.

שלום שמחון: הצעת חוק המועצה לענף הלול.

שלום שמחון: הסעיף הראשון: כללים בדבר בחירת נציגי מגדלים.

שלום שמחון: יש פה בקשה לרביזיה של חבר הכנסת וילן.

שלום שמחון: מי בעד הרביזיה שירים את ידו.

שלום שמחון: בעד – מיעוט נגד – הרוב הרביזיה לא נתקבלה.

שלום שמחון: 2.

שלום שמחון: הצעת חוק המועצה לענף הלול (ייצוק ושיווק)(תיקון – פינוי עודפים), התשס"ד-2004

שלום שמחון: אנחנו ממשיכים בסדר היום, הצעת חוק המועצה לענף הלול (ייצור ושיווק)(תיקון – פינוי עודפים), התשס"ד-2004 של חברת הכנסת אורית נוקד.

שלום שמחון: עד עכשיו, נדמה לי שציינו 3 גורמים בנושא תקנות המועצה לענף הלול בנושא פינוי עודפים.

שלום שמחון: אני מציע, שעכשיו נעבור לסדר היום.

שלום שמחון: אני מבין, שלמועצה לענף הלול יש הצעות לתיקונים בחוק לפינוי עודפים.

שלום שמחון: בבקשה.

תומס מנור: בהנחה שיש כבר הצעת חוק תלויה ועומדת, חשבנו שיהיה נכון לבצע כמה תיקונים הכרחיים בחוק.

שלום שמחון: איציק, עד שאתה הגעת אנחנו הפלנו את הרביזיה של חבר הכנסת וילן ולכן, כללי הבחירה במועצת הלול אושרו כפי שהוועדה אישרה אותם בוועדה הקודמת.

שלום שמחון: אני מאוד מודה לך.

שלום שמחון: עכשיו, אנחנו עוברים לתקנות המועצה לענף הלול בדבר פינוי עודפים.

שלום שמחון: יש פה הצעות לתיקונים של המועצה ואני מבקש להציג אותם.

שלום שמחון: הצעת החוק של חברת הכנסת נוקד עוסקת בתיקון אחד בלבד, שהוא בחוק המועצה לענף הלול, תיקון סעיף 52.

שלום שמחון: מאחר וזו קריאה טרומית, אני מבין שאתם רוצים להגיש תיקונים נוספים.

שלום שמחון: אתם רוצים להביא אותם לידי ביטוי בעתיד, נכון?

קריאה: נכון.

תומס מנור: ראשית, אנחנו מבקשים להכניס מספר הגדרות חדשות לסעיף ההגדרות בחוק, על מנת להתאים אותו.

תומס מנור: .. אני רוצה להזכיר, שהחוק הזה נחקק בשנת 1963 אם איננו טועה.

תומס מנור: חלק מההגדרות לא משקפות את המצב בענף היום.

תומס מנור: הגדרה אחת שאנחנו מבקשים להכניס זו הגדרה של פרגית - -

לאה ורון: מר מנור, אם אני יכולה להציע משהו?

לאה ורון: תציג את התיקונים שלכם באופן כללי ואחר כך תפרט.

תומס מנור: הצעה אחת מתייחסת להגדרה "פרגית".

תומס מנור: יש צורך להגדיר מהי "פרגית", משום שחלק גדול מענף הביצים היום מבוסס על גידול פרגיות ומגדלי פרגיות.

תומס מנור: למעשה, מאחר שהם לא מופיעים בחוק, אין שום אפשרות להסדיר את הנושא של גידול הפרגיות.

תומס מנור: אנחנו רוצים גם להגדיר גם "לול בסיס", לאור המצב שכבר נדון מספר פעמים כאן, בוועדה, שהרבה מגדלים מגדלים מחוץ למשק שלהם את המצרך שלהם בכל מיני מקומות.

תומס מנור: הדבר גם מצא ביטוי במה שאושר לאחרונה, ליצור אבחנה בין גידול בלול בסיס, שזו הנורמה לבין גידול מחוץ ללול הבסיס.

תומס מנור: אלה שתי ההגדרות החשובות שאנחנו מבקשים להכניס: אנחנו מבקשים להכניס שיקול, שלמעשה מחייב את הגידול בענפים מתוכננים בלבד כמובן, של תוצרת הלול בלול הבסיס, באותו משק חקלאי שלמגדל שלו הוקצתה המכסה ורק במקרים חריגים, באישור של ועדת מכסות, נאפשר גידול מחוץ ללול הבסיס.

תומס מנור: דבר נוסף, חשוב, יש היום תופעה של שותפויות בענף הלול, של גידולים משותפים.

תומס מנור: הנושא הזה לא מוסדר.

תומס מנור: אנחנו חושבים שצריך להסדיר אותו בצורה שדומה להסדרים שקיימים - -

יצחק וקנין: האוצר לא מדבר כמו שאתה מדבר.

יצחק וקנין: כל ההצעה הזאת מלכתחילה, אין לה בסיס כיוון שפה, כל מה שמשיתים פה זה רק על החקלאי, על אותו מגדל.

יצחק וקנין: מה המדינה נותנת להם?

יצחק וקנין: המדינה נותנת משהו?

תומס מנור: חבר הכנסת וקנין, אני מציג כרגע את ההצעות שאנחנו חושבים שצריך להכניס לחוק.

תומס מנור: אחרי זה, יתקיים דיון.

יצחק וקנין: על הגב של המגדל אתם כולכם שחקנים.

שלום שמחון: יעל, יש פה את הצעת החוק של אורית נוקד, שהממשלה תומכת בה, אבל האוצר לא תומך בה, בתיקון פינוי עודפים וישנה הצעה ותוספות להצעת החוק הזאת, שהם מקובלות על חברת הכנסת אורית נוקד אבל אני לא בטוח שראיתם אותה.

יעל ארנון: אני לא יודעת אם יש לנו את אותו נוסח.

יעל ארנון: אני יודעת שאחרי הישיבה הקודמת הבטיחו לי ממועצת הלול, שהם יעבירו הצעה מפורטת שעונה על חלק מהבעיות שהוצגו כאן כמו: הגדרות מדויקות לעודפים, מנגנונים מסודרים ולא הועברה אלי הצעה.

יעל ארנון: אז אני מניחה שזאת לא ההצעה הזאת.

יעל ארנון: אנחנו הבטחנו שנתייחס אם היא אכן תפתור את כל הבעיות ולא הועברה אלינו הצעה כזאת, אז - -

שלום שמחון: בעצם, מה שאת אומרת שיצרנו עניין שכללי העבודה יהיו חלק מהצעת החוק?

יעל ארנון: אנחנו אמרנו דבר כזה: מכירים את הגישה שלנו, לא תמכנו בהצעה הזאת מלכתחילה אבל הממשלה תומכת ואמרנו, שאנחנו נתמוך בכפוף להצעת נוסח שתתואם ככל האפשר.

יעל ארנון: העברנו גם בעל פה וגם בכתב את ההסתייגויות שלנו מההצעה, כפי שהיא נראית היום.

יעל ארנון: גם כשדיברתי עם אנשי המועצה לענף הלול אחרי הישיבה הקודמת, הם אמרו שבחלק גדול מהדברים הם מסכימים והם יעבירו הצעה מתוקנת והיא לא עברה.

יעל ארנון: לכן, בעיניי עדין הדברים מאוד פרוצים וזה בעיקר מה שמפריע לי בהצעה.

יעל ארנון: מפריע לי עצם הרעיון, אבל - -

שלום שמחון: הלב של הצעת החוק נמצא בסעיף שמונח בהצעת החוק של אורית נוקד וחברים אחרים.

שלום שמחון: זה לב החוק ותיקון לסעיף 52.

שלום שמחון: על הדבר הזה, המועצה לענף הלול מגישה פה סדרה של תיקונים שבאים לעגן מסביב את הצעת החוק הזאת ונושאים אחרים שצריך לטפל בהם, כתוצאה מהצעת החוק הזאת.

שלום שמחון: דבר שני הוא הכללים לעבודת הקרן.

שלום שמחון: כאן נמצא שהכללים לעבודת הקרן לפנוי עודפים ישובו לוועדת הכלכלה לאישור.

שלום שמחון: השאלה מה אתם מבקשים?

שלום שמחון: אתם מבקשים שהכללים יהיו חלק מהצעת החוק או שאתם מסתפקים בזה שהכללים יגיעו הנה לאישור, אחרי שהצעת החוק תעבור בקריאה שניה ושלישית?

יעל ארנון: בעיניי, יש דברים שחייבים להיות חלק מהצעת החוק.

יעל ארנון: ברור שחלק מהדברים יוגדרו בכללים.

יעל ארנון: לא את כל המנגנונים המפורטים צריך לעשות בחוק, אבל לפי דעתי, איך שההצעה מנוסחת היום, אני עוברת פה על התיקון, היא עדין בעייתית.

יעל ארנון: בעיניי, העודפים הם רק עודפים שלא נצרכים בשוק המקומי ולכן, בעיניי היא עדין בעייתית.

שלום שמחון: מר מנור, יש אפשרות שהכללים יהיו חלק?

תומס מנור: אני חושב שמה שיהיה נכון לעשות כאן זה כאשר ייקבע מנגנון איך מפנים את העודפים, מתי, באיזו נקודת זמן וכולי, כל אלה הסדרים רשמיים שאין מקום לחקיקה ראשית.

תומס מנור: אפשר בהחלט לכתוב בחוק שהכללים יהיו לפי תקנות שתהיינה טעונות אישור של ועדת הכלכלה.

תומס מנור: אני חושב שזה דבר פשוט ומתבקש.

תומס מנור: זה הסדר ראשוני.

תומס מנור: אני רוצה להזכיר שבחוק המועצה גם כיום, יש לנו סמכות לקנות עודפים.

תומס מנור: זה קיים, זה כתוב.

תומס מנור: אנחנו בסך הכל רוצים ליצור מנגנון קצת יותר נכון ועדכני, איך עושים את זה.

שלום שמחון: המחלוקת ביניכם היא מה זה עודפים.

שלום שמחון: היא אומרת שעודפים זה דבר אחד ואתה אומר שעודפים זה משהו אחר.

יעל ארנון: למה?

יעל ארנון: אני אמרתי שעודף...

יעל ארנון: לפי דעתי יש מחלוקת.

מולי לויט: יעל, עודפים זה כל מה שלא נצרך בשוק המקומי.

תומס מנור: למאכל, תעשיה, הכל.

תומס מנור: את זה אפשר להגדיר בחוק.

יעל ארנון: זה תלוי.

זאב הולצמן: מה שלא נצרך בשוק המקומי לפני חודש, נצרך היום.

זאב הולצמן: לכן אי אפשר להגדיר עודפים.

זאב הולצמן: אין הגדרה על עודפים פה.

זאב הולצמן: אנחנו מייצרים עודפים.

יעל ארנון: אני חושבת, שעצם זה שזה מעורר שאלה מפה, כנראה שזה לא ברור.

אתי בנדלר: יעל, לך יש הצעה להגדרת עודפים?

יעל ארנון: לא.

יעל ארנון: אמרתי, אני לא אבוא ואגדיר מהו עודף לפי דעתי.

יעל ארנון: לפי דעתי, עודף קיים מלכתחילה בכל מקרה בשוק הזה ולכן, אני לא חושבת שאני צריכה לבוא ולהציע את הצעת החוק שאני מתנגדת לה.

יעל ארנון: אני יכולה להסתכל על נוסחים שונים ולשבת ביחד, אבל אני לא חושבת שאנחנו צריכים להציע את ההצעה שלנו.

יעל ארנון: אין בעיה שזה יעשה בשיתוף.

יעל ארנון: שוב, זה בעייתי מבחינתי להציע הצעה לעודף, כשאני חושבת שיש עודפים מובנים בשוק הזה, שהם בעייתיים מלכתחילה.

יעל ארנון: לפי דעתי, גם כאן אין עודפי תוצרת.

חיים גינת: אני חקלאי ואני רוצה שתבינו את הבעיה של החקלאים: לגבי החקלאי, כל ביצה שנצרכת במדינת ישראל, אם זה בתעשייה ואם זה בקליפה, זו ביצה שנצרכת במדינת ישראל.

חיים גינת: נוצר פה מן פער מסוים, שאם תעשייה קולטת בתעשיית נוזלים את הביצה, זה כבר נקרא עודף.

חיים גינת: זה לא נקרא עודף, אלא אם כן הוא מיוצא.

חיים גינת: מה שנצרך בתוך מדינת ישראל, זה לצריכת מדינת ישראל.

חיים גינת: אם אנחנו מייבאים ביצים לפסח, אנחנו הגדלנו את המכסות במדינת ישראל.

חיים גינת: אתם רוצים שהאוצר גם ייתן את דעתו בנושא הזה.

חיים גינת: עכשיו, אם אנחנו יכולים להקפיא ביצים בבתי קירור לזמן שאנחנו יכולים להשתמש עם הביצים האלה במקום לייבא ביצים, את זה אני רוצה שהאוצר ישים על השולחן.

חיים גינת: אם אתה מייבא ביצים, אתה "דופק" את החקלאי שמייצר את הביצים באר.

יעל ארנון: הייבוא נעשה תקופתית בפסח, כשיש מחסור.

חיים גינת: אבל את יכולה בזמן עודף להקפיא ביצים ולשים אותם בהקפאה בשוק.

יעל ארנון: אני הבנתי, שזה בעייתי מבחינה בריאותית.

חיים גינת: זה לא נכון מה שאת אומרת.

חיים גינת: הנקודה פה, שצריך להיות פיקוח אחרי מוצר שהולך לתעשייה.

שלום שמחון: בדף הזה יש עודפים.

תומס מנור: זו טעות.

איציק בן דוד: המונח "עודף" פה, זה לא תואם את מה שכתוב בחוק.

יעל ארנון: במה שהועבר אלינו עכשיו למשל, המונח "עודפים" מייצג משהו אחר לגמרי.

חיים גינת: ההצעה שלי היא, שמועצת הלול היתה צריכה לכנס את הנהלת הקרן במועצה וליצור את הכללים, שזה יהיה בשיתוף פעולה עם התעשיות, עם משווקי הביצים.

חיים גינת: להביא את הכללים באופן מסודר לוועדת הכלכלה ועליהם צריך לעשות דיון קצר ולגמור את זה.

חיים גינת: למה צריך ללכת הפוך?

שלום שמחון: מר אוזנה, צריך כאלה לפינוי עודפים?

דוד אוזאנה: איפה יש עודפים?

דוד אוזאנה: שמישהו יספר לי איפה הם.

דוד אוזאנה: הם לא קיימים שנה וחצי.

דוד אוזאנה: עכשיו רוצים ליצור מנגנון לקחת כסף מהחקלאי.

דוד אוזאנה: זה הדבר היחיד וזה מה שהיה בעבר.

יעל ארנון: לא, כשיש מנגנון לפינוי בדרך כלל יש מה לפנות.

דוד אוזאנה: נניח שיהיו עודפים, מה אתה רוצה לעשות אתם?

דוד אוזאנה: לתת אותם לתעשייה כדי שזה יחזור?

חיים גינת: זה לא עודף.

דוד אוזאנה: אז מה זה?

דוד אוזאנה: אם התעשייה היתה יכולה לייבא ולשלם כל כך הרבה כסף, סימן שעדין זה משתלם לקנות את הביצה במחיר רגיל ולשווק אותה.

דוד אוזאנה: לכן, התעשיות צריכות לצאת מהמשחק הזה.

דוד אוזאנה: כמו כן, אם יהיו עודפים, אם רק לייצוא והמדינה תממן את זה.

דוד אוזאנה: מה קרה?

דוד אוזאנה: למה החקלאי צריך לממן את זה?

דוד אוזאנה: אם המדינה רוצה כל כך להיכנס לחוק הזה, שתממן אותו.

דוד אוזאנה: למה לגעת לחקלאי בכסף?

שלום שמחון: האוצר גם נגד החוק?

דוד אוזאנה: אני לא שומע נגד.

יעל ארנון: האוצר מתנגד.

יעל ארנון: אנחנו מנסים למצוא איזה שהוא פתרון, כי הממשלה החליטה לתמוך.

יצחק וקנין: הממשלה זה לא האוצר.

יצחק וקנין: לו האוצר היה צריך להשתתף – העמדה שלך היתה אחרת.

חיים גינת: אני בין היחידים שבא לפה בתור מגדל בפועל.

חיים גינת: אתה לא מגדל בפועל.

שלום שמחון: מה זה מגדל לא בפועל?

חיים גינת: הוא מגדל אצל מישהו.

דוד אוזאנה: אני רוצה לתבוע אותו על זה.

דוד אוזאנה: הוא הוציא דיברי דיבה פה, בוועדת הכלכלה, שאני לא מגדל בבית.

חיים גינת: אתה הוצאת דברי דיבה עלי שאני לא העלתי.

מולי לויט: עודפים מהשנה יופיעו מיד לאחר חג הפסח ולצורך זה, אנחנו צריכים להיערך.

מולי לויט: עודפים, מבחינתנו, ואני מבין שגם מבחינת משרד החקלאות וגם משרד האוצר אין חילוקי דעות.

מולי לויט: אני אומר את זה לפרוטוקול.

מולי לויט: זה רק ביצים של נצרכות במדינת ישראל בשום צורה שהיא.

מולי לויט: לצורך העניין, בהנחה או בתקווה שהחוק יעבור את 3 הקריאות - -

שלום שמחון: אחרי הדברים של אוזאנה, נשאלת פה שאלה עקרונית: נניח שאני משווק ואני קונה מאוזאנה את הביצים, ואין לי למי למכור אותם, אז מה זה אומר, שזה עודף בשוק או שזה כשל שלי, כמשווק?

מולי לויט: ההנחה היא וזה מה שקרה בשנה האחרונה שלא היתה הקרן, הרי כל המשווקים הסתדרו בהסכמים כאלה ואחרים מול ארבעת התעשיות שישנן.

מולי לויט: מאחר ולא היה עודף שהיה נדרש לייצוא, אז הוסדרו כל ההסכמים בין כל המשווקים וכל התעשיות.

מולי לויט: אין צורך שאנחנו ניגע בזה.

מולי לויט: \\

שלום שמחון: אתם מגנים פה על המשווקים או על המגדלים?

יצחק וקנין: מה שאמרת, אתה מגן על המשווקים ולא על המגדלים.

מולי לויט: חבר הכנסת וקנין, כשיש קרן - הנכס הכי גדול של המשווקים זה החקלאים.

מולי לויט: כשאין קרן – המשווקים ירוצו - -

שלום שמחון: למה?

מולי לויט: - כשיש קרן, הנכס הכי גדול של המשווקים זה החקלאי, כי בלי חקלאי אין לו - -

שלום שמחון: אני מגדל תפוחים.

שלום שמחון: מוכר אותם נניח לבית אריזה "גולן" בסדר?

שלום שמחון: הוא לא ירצה לשווק את זה בחורף.

שלום שמחון: זה בעיה שלי או בעיה שלו?

מולי לויט: אני אסביר: לאחר שהחוק יעבור, אנחנו נבנה מנגנון שבו משווקים שמודיעים שאין להם הסכם עם התעשייה ולא הצליחו למכור את הביצים בשוק המקומי, לא לתעשייה ולא למינימרקט בירושלים יודיעו לנו, ואנחנו נייצא אותן מחוץ למדינה, כי זה אמיתי.

מולי לויט: כל מה שלא נצרך בארץ, לא במינימרקט ולא בתעשיות, זה עודף אמיתי שצריך לצאת מהמדינה.

אבשלום וילן: שאלה לסדר: ישנה פה הצעת החוק של אורית נוקד לקריאה טרומית.

אבשלום וילן: קיבלנו תיקון לסעיף 52.

אבשלום וילן: עכשיו, המועצה הביאה שורת תיקונים, שבכלל לא ממן העניין לסעיף 52.

אבשלום וילן: אחת מן השתיים: אם המועצה רוצה להגיש, היא תקבל ממשרד החקלאות, יגיש תיקון חוק מסודר, אני רוצה לראות תזכיר, חצי שנה, משרד המשפטים.

אבשלום וילן: איפה הבחור ממשרד החקלאות?

אבשלום וילן: אתה צעיר... על כל מקרה, יש הערות ויש עבודה מסודרת.

אבשלום וילן: אני לא יודע אם בקריאה טרומית מותר לי לטעון שזה נושא חדש, אבל גם אם לא מותר לי, אני טוען שזה נושא חדש ולכן, זה לא לדיון.

אבשלום וילן: אם רוצים לדון על הצונאמי פה עכשיו, על הכיפאק.

אבשלום וילן: אני בעד דיון על הצונאמי והשפעתו העתידית על ענף הביצים בישראל וההטלה.

אבשלום וילן: במקרה דנן, זה לא לעניין ואני מבקש שהדיון יתמקד בהצעה של אורית נוקד.

איציק בן דוד: למרות מה שאמרה יעל קודם ואני מצטרף לדברים של מולי, שבאמת עודף, יש לו הגדרה חד-משמעית, לפחות מבחינת איך שאני הבנתי את הצעת החוק.

איציק בן דוד: עודף זה ביצה של נצרכה בשום צורה בשוק המקומי.

איציק בן דוד: אני באמת הייתי מצפה שהכללים שיגדירו את אופן תפקוד הקרן או הגוף במועצה שינהל את הנושא התקציבי, ריכוז הביצים האלה, אופן פינויין וכולי, זה באמת יקבע בכללים ולא במסגרת החוק הזה.

איציק בן דוד: גם לגבי השאלה ששאלת, מה קורה אם משווק קלט ביצים מהחקלאי ואין לו מה לעשות איתן, אז אפשר ליצור כלים כלכליים פיננסיים כאלה, שמריצו את המשווק כן למכור את הביצים האלה בשוק, או לחילופין, לשווק אותן לתעשייה לצורך גלגול בלאי, על מנת שיצרכו בתקופה מאוחרת יותר בשוק המקומי.

איציק בן דוד: לכן, הייתי מוסיף אפילו בכללים או בהצעת החוק, שהמונח "עודף" יוגדר כביצה שלא נצרכה בשוק המקומי, לאחר שמוצו כל ההליכים ואני מתייחס למשהו מאוד מוגדר, על מנת שהביצים האלה כן תצרכנה בשוק המקומי.

איציק בן דוד: כלומר, יש אפשרות כפי שציינו פה, שהביצים האלה יגולגלו - -

שלום שמחון: איציק, אני חייב להגיד שיש פה משהו מוזר.

שלום שמחון: באופן תיאורטי, אף אחד לא שלם עם הצעת החוק הזאת, כך נראה לי.

שלום שמחון: אתם משלימים, כי אתם רואים פה תוספות.

שלום שמחון: האוצר לא שלם, כי הוא רואה פה תוספות.

שלום שמחון: אפשר להעמיד את זה להצבעה ולהפיל את הצעת החוק הזאת וללכת הביתה ובזה נגמר העניין.

שלום שמחון: נדמה לי, שיש פה רוב להפיל את ההצעה.

יצחק וקנין: במתכונת שהם מובילים את זה, אין שום הצדקה להצעת החוק.

יצחק וקנין: הצעת החוק הזאת לא תעבור, אני אומר לכם את זה מראש.

יצחק וקנין: קחו את מה שהבאתם ותחזירו בחזרה, כיוון שמה שהבאתם הן תוספות, שאני לא יודע מה השייכות שלהן להצעת החוק עצמה, לבסיס ההצעה.

יצחק וקנין: אני חושב, שכל מה שעומד פה לנו, כחקלאים, אני בעצמי מגדל.

יצחק וקנין: אני אומר לכם מפה, רק החקלאי יישא בכל הנטל.

יצחק וקנין: הוא יעמוד בפרונט והוא יצטרך לשלם את העודפים והמשווקים יחגגו איך שהם רוצים, עם הדלת המסתובבת.

יצחק וקנין: אני אומר לכם, שאנחנו לא ניתן לזה יד, חבל על הזמן.

דוד אוזאנה: איציק, אתה יודע מה המגדלים חושבים?

דוד אוזאנה: שהממשלה מממנת.

שלום שמחון: אני לא רוצה שתהיה לנו תביעת דיבה תכף, אתה מבין?

זאב הולצמן: אנחנו היינו פה בישיבה הקודמת ודיברו פה על עודפים.

זאב הולצמן: אני רוצה להסביר לרוב האנשים שלא מבינים, כולל מי שמציע את החוק: דיברו פה על עודפים ואמנם היו עודפים כבדים.

זאב הולצמן: מאז, באו גלי קור ודברים כאלה, היום כבר מתחילים חוסרים.

שלום שמחון: סליחה, תן לי קריאת ביניים: עוד מעט יצמחו לי שערות מהמהלך הזה.

שלום שמחון: אם לא ילכו פה כללים של הקרן לפינוי עודפים מול העיניים של החברים פה, הם לא יאשרו לכם שום הצעת חוק.

שלום שמחון: אנחנו סתם מתגלגלים פה - -

זאב הולצמן: אנחנו גם חושבים ככה.

זאב הולצמן: אני רק רוצה להסביר מה שלא מבינים כאן, כי אף אחד לא יודע להגדיר מה זה עודף.

זאב הולצמן: מה זה ביצה שלא נצרכת?

זאב הולצמן: בחודש שעבר לא צרכו ביצים ואנחנו הכנסנו - -

שלום שמחון: אתה רוצה שאני אסביר לך מה אמרו פה המגדלים?

שלום שמחון: אני אעזור לך.

שלום שמחון: המגדל המתחזה אמר פה: אני, לוקחים לי כסף לקרן הזאת.

שלום שמחון: אני רוצה לדעת מה עושים עם הכסף?

שלום שמחון: מי מנהל את הכסף?

שלום שמחון: זה כסף שלי מול כסף של המשווק וזו בעיה שלו.

חיים גינת: אתה צודק מילה במילה.

זאב הולצמן: לכן העודפים זה לא דברים מוגדרים.

זאב הולצמן: עודפים אי אפשר להגדיר.

זאב הולצמן: מה שהיה בישיבה האחרונה עודף, היום הוא חוסר והיום יאכלו אותו בצורה אחרת.

זאב הולצמן: כשיצטרכו לייבא ביצים, אז יכול להיות חוסר.

זאב הולצמן: מה אומרת ההצעה של המועצה?

זאב הולצמן: כשבחודשים מסוימים, כשיהיו עודפים, ימכרו ביצים בקליפה.

זאב הולצמן: מה זה אומר?

זאב הולצמן: זה אומר שמשווקים ירוצו לחקלאים, כמו שעשו בשנה שעברה, ונותנים לחקלאים 5000 שקל מתנה, שיבוא לשווק דרכם.

זאב הולצמן: אחר כך, ייקחו את הביצים האלה, שאין להם מה לעשות איתן ויעבירו אותן לקרן וייקחו מהחקלאים את הכסף.

זאב הולצמן: לכן, זה צריך להיות מתוכנן עד הביצה האחרונה, ואפשר לתכנן את זה, שהחקלאים לא יפסידו ושלא יקבלו לעולם פחות ממחיר עלות הביצה.

זאב הולצמן: גם כשהם מייצרים את העודפים, אני במקרה הזה שני הצדדים.

זאב הולצמן: מי שמייצר זה המגדל.

זאב הולצמן: המגדל, לעולם שלא יקבל פחות מאשר אנחנו וזה מה שלא כתוב כאן, בכל המקומות.

זאב הולצמן: נמכרו ביצים באגורות בודדות ואתם יודעים, זה היה בקרן הקודמת.

זאב הולצמן: לכן, צריך לעשות כאן סדר, להחליט על מחירים, להחליט על זמנים.

זאב הולצמן: להחליט שבאותו הקומיסיון שחקלאי חי בו ויקבל את מה שמגיע לו, לכולם יש מקום לחיות.

דוד אוזאנה: אתה לא סותר את מה שאני אומר.

דוד אוזאנה: זה בסדר, אנחנו אומרים אותו דבר, נכון?

דוד אוזאנה: כרגע, זה לא מסודר.

דוד אוזאנה: צריך לסדר את זה ולחזור לכאן.

זאב הולצמן: צריך לעשות את זה בצורה מסודרת.

אבינועם ניצן: אני רוצה להתייחס לקרן, כמו שהיתה עד עכשיו ונאה למה היא תוביל.

אבינועם ניצן: הקרן, כמו שהיתה, היתה גבינה שוויצרית פרופר.

אבינועם ניצן: רק צריך להחליט אם יש פה יותר חורים מגבינה.

אבינועם ניצן: אני מהצד של החורים.

אבינועם ניצן: הקרן, כמו שהיא היתה ו"תנובה" יצאה ממנה לכן, אני מאמין ואולי אני לא אובייקטיבי כי אני משווק את "תנובה", ב"תנובה" העסק מתנהל פחות או יותר בהגינות.

אבינועם ניצן: מה שקרה, שהמשווקים היתה להן קרן, היה להם כיסוי מצוין.

אבינועם ניצן: הם לא טרחו.

אבינועם ניצן: הם קנו את זה מהחקלאים ושלחו את זה לקרן וגרפו רווחים וזה מצוין.

אבינועם ניצן: מה יותר טוב מזה?

אבינועם ניצן: הפסידו משווקים, הפסידו חנויות, מה אכפת להם בכלל?

אבינועם ניצן: היות והרווחים שלהם כל כך קלים, לאט לאט נכנסים לזה גם גורמים פליליים.

אבינועם ניצן: אני לא אשים פה את הדברים על השולחן, אבל לפחות 2 משווקים הולכים יד ביד עם עולם תחתון וזה מצוין.

אבינועם ניצן: מה, הם קונים ביצים ומוכרים אותן לקרן ולא צריך לעשות שום דבר.

אבשלום וילן: לא הבנתי.

אבשלום וילן: גורמים פליליים, עולם תחתון, נכנסים לשיווק הביצים?

אבינועם ניצן: נכנסים לשותפות עם משווקים רשמיים, כשהם - -

אבשלום וילן: איפה הרווח הקל פה?

אבינועם ניצן: הם מוכרים את זה לקרן הקודמת.

אבינועם ניצן: אני מדבר על מה שהיה ובגלל זה, "תנובה" יצאה מזה.

אבשלום וילן: למה אתם לא מגישים תלונות למשטרה?

אבינועם ניצן: אני צריך להוכיח.

אבינועם ניצן: אני בקושי מספיק לאסוף את הביצים בלול, אתה רוצה שאני אלך למשטרה ואני אביא עדים?

אבשלום וילן: זה גורמים ידועים?

אבשלום וילן: אתם יכולים לומר שמות פה?

אבינועם ניצן: לא, אני לא אגיד.

אבינועם ניצן: אמר לי מישהו, אל תגיד, כי מחר יירו בנכד שלך או שיורידו לך את הרגל...

אבינועם ניצן: אני יכול אחר כך, במסדרון, בצד, להגיד לך דבר שאני לא יכול להוכיח אבל הוא נמסר לי.

אבינועם ניצן: היתה מוטיבציה קטנה מאוד וזה מה שיצרה הקרן.

שלום שמחון: אתם בעד להעביר את החוק הזה כמות שהוא, ככה, עם השורה הזאת?

דוד אוזאנה: מה פתאום?

קריאות: לא.

שלמה מיכאלי: אני בכלל נגד החוק.

יצחק וקנין: מר לויט, עם יד על הלב, אתה חושב שהצעת החוק הזאת צריכה לעבור במליאה?

מולי לויט: חבר הכנסת וקנין, אני מכיר את הדברים.

מולי לויט: בלי התיקון לחוק של אורית נוקד, חבל על הענף.

מולי לויט: הוא הולך לעזאזל.

יצחק וקנין: אני נותן כסף ואין לי שום בעלות על הכסף הזה.

אבינועם ניצן: יש דבר נוסף: הקרן הזאת, כפי שהיא נוהלה, משווקים היו שולחים ביצים בלי שום פיקוח.

אבינועם ניצן: היו שולחים סוג ב' וקטנות וכל זה, והיו רושמים בתעודה והקרן היתה משלמת.

אבינועם ניצן: זה הגיע למצב כזה, שבתקופה מסוימת הורידו לנו 9 אגורות.

אבינועם ניצן: האמת היא שיש עודפים וצריך למצוא להם פתרון, אבל פתרון כמו שהיה.

שלום שמחון: לומר את האמת, אני חושב שהעודפים זו בעיה של המשווקים ולא של המגדלים.

שלום שמחון: המגדלים קיבלו מכסה, בודקים אותם, הם עומדים בזה.

שלום שמחון: נכנסים לו ללול פעם בכמה זמן, סופרים לו וכולי.

שלום שמחון: אם אתה קנית ממנו כמשווק, זו בעיה שלך איך להיפטר מהביצים.

זאב הולצמן: המכסה יותר גדולה, על מנת לענות על צרכים בתקופות מסוימות כמו: ראש השנה, יום כיפור...

שלום שמחון: אני מנסה להבין את העניין העסקי.

שלום שמחון: אני קיבלתי מכסה של חצי מיליון ביצים.

שלום שמחון: אתה קנית ממני את החצי מיליון האלה ותפקידך לשווק אותן.

שלום שמחון: שיווקת 400 אלף ביצים ו-100 אלף לא שיווקת.

שלום שמחון: מה, אתה רוצה הגנה של 100%?

קריאות: - -

זאב הולצמן: אתה, כיצרן, לא משווק 500 אלף ביצים כל חודש.

זאב הולצמן: ביוני, כמו שאמר מולי, אתה משווק 600.

זאב הולצמן: היום אתה משווק 400.

זאב הולצמן: אתה משווק 500 לאורך כל השנה, אם אתה יצרן נאמן והגון.

זאב הולצמן: לכן, יש תקופות של עודפים וחוסרים וצריך לווסת את זה.

שמואל לסר: כמשווק, זה לא עובד ככה.

שמואל לסר: כל משווק עושה הסכמים עם החקלאים.

שמואל לסר: כמו שאתה אומר, הוא צריך לדאוג להם לקחת את הסחורה שלהם.

שמואל לסר: הוא צריך לפנות את הביצים ולבוא פעמיים בשבוע ולעשות את מה שהוא התחייב.

שמואל לסר: ברגע שהיתה הקרן, כולם לקחו את הסחורה ושלחו לקרן.

שמואל לסר: אלה היו כללי המשחק.

שמואל לסר: עכשיו, נגמרו כללי המשחק.

שמואל לסר: מצד אחד, צריכים לקחת את הסחורה מהחקלאי וצריך לגם למצוא את השוק.

שמואל לסר: אז יש מצב, כמו שאומר זאב, שחקלאי נותן יותר 20%.

שמואל לסר: בחודש הבא, הוא נותן פחות 20%.

שמואל לסר: אז יש תעשיה.

שמואל לסר: חברת "לסר", שאני משווק, יושב מול תעשיה א' ומול תעשיה ב' ועושה אתם הסכמים פנימיים, שלא שייכים לכל השולחן הזה בכלל.

שמואל לסר: אני אומר לו: אני אתן לך איקס ביצים בשנה.

שמואל לסר: הוא אומר לי: בחודש.

שמואל לסר: אנחנו עושים משא ומתן וזה לא שייך לשולחן הזה.

שמואל לסר: אתם לא צריכים להיות שייכים לעסקאות האלה.

אבשלום וילן: אתה נגד החוק?

שמואל לסר: כמו שזה נראה עכשיו, לא צריך את זה.

אבשלום וילן: איך מונעים כניסת גורמים פליליים לשיווק?

שמואל לסר: אם המועצה היתה לוקחת מכל משווק מיליון או 2 מיליון שקל ערבות בנקאית – הם לא היו נכנסים.

שמואל לסר: מי שיש לו 50 מטר מרובע מחסן, עושים אותו משווק.

שמואל לסר: אין לו ציוד, אין לו מכונות, אין לו אפילו תחנת מיון.

קריאות: זה מי שמסיך את המשווקים.

שמואל לסר: כל אחד שיש לו בוטקה, נהיה משווק.

אבינועם ניצן: מה שקורה היום, שאנחנו משלמים אגורה וחצי לביצה לאגרות של המועצה.

אבינועם ניצן: בלול קטן כמו שלי, זה בערך קרוב ל-900,1000 שקל בחודש.

אבינועם ניצן: יוסיפו לי פה עוד אגורה, אז יהיה לי עוד 6000 שקל לחודש.

אבינועם ניצן: זאת אומרת, אני צריך לשלם 1500 שקל בחודש אגרות, על זה שמישהו אחר ינהל אותם.

אבינועם ניצן: אני אומר, אגרות – בבקשה, ושכל משווק יהיה אחראי למגדלים שלו.

אבינועם ניצן: כשאני קשור עם "תנובה" אם יהיה עודף יורידו לי, כי העודפים פה הם באחוזים קטנים.

שלום שמחון: תנו לי להבין: לפי מה שאמר פה מר לסר, שכל משווק – תן לו את הקרן של עצמו.

שלום שמחון: הוא יצטרך להתמודד אתה.

שלום שמחון: הרוויח – הרוויח, הפסיד – הפסיד.

אבינועם ניצן: נכון.

אבינועם ניצן: ואז, זה יהיה בפיקוח של המגדל ושל המשווק.

אבינועם ניצן: אם אין צורך, שלא יורידו ואם יש צורך, שיורידו.

אבינועם ניצן: ברגע שזה חוק, אין חכמות.

אבינועם ניצן: זה חוק המדינה.

אבשלום וילן: אתה רוצה תחרות חופשית בין המשווקים, נכון?

אבשלום וילן: אז למה חוק?

אבינועם ניצן: אני אומר שאני רוצה שהמשווק יוריד בעצמו.

אבינועם ניצן: כי ברגע שזה חוק - -

אבשלום וילן: אתה אומר: בא ניתן למנגנון השוק, שהמשווקים יתחרו אל מול המגדלים על ההצעות שלהם לפינוי עודפים וכולי, בלי חוק.

זאב הולצמן: הבעיה היא, שיש מכסות קבועות.

שלום שמחון: אני אגיד מה אני מציע, וזה נראה לי הרבה יותר הגיוני: הצעת החוק הזאת מונחת על השולחן.

שלום שמחון: היא נמצאת פה בוועדה ויש עוד כמה חברי כנסת.

שלום שמחון: גם אם אורית נוקד תלך להיות סגנית שר ולא תוכל לטפל בו, יש פה לא מעט חברי כנסת שיטפלו בזה.

שלום שמחון: אני אומר כך: אתה אומר שיהיו עודפים בעוד כמה חודשים.

שלום שמחון: אני מניח, שאם יהיו עודפים כבדים תוך כמה חודשים ותרצו לעשות את זה, אז הצעת החוק מונחת פה, על השולחן.

שלום שמחון: תבואו אז ואפשר לעשות את זה תוך 3,4 ימים, אם אכן זה מה שיסתבר.

שלום שמחון: תוך פחות מחודש יכול להיות חוק, קרן וכל מה שאתם רוצים.

חיים גינת: אני חשבתי, שאתה תציע להנהלת המועצה שיכינו בימים הקרובים כללים מסודרים, מה הם רוצים מעצמם.

חיים גינת: איך הם רוצים לראות את העסק הזה?

חיים גינת: איך העסק הזה צריך להתגלגל ולהביא הצעה מסודרת לוועדת הכלכלה.

אבשלום וילן: אבל הם הכינו פה.

חיים גינת: הם הכינו ולא נתנו לקרוא.

שלום שמחון: להסביר להם דברים של המשווק, אני לא צריך.

שלום שמחון: אני מסתדר אתו לבד.

אבשלום וילן: אדוני, אני אחד החתומים על החוק ואני חושב שההצעה שלך היא הגיונית.

אבשלום וילן: אני לא מניח שאני אהיה סגן שר או שר בחודשיים הבאים.

אבשלום וילן: כך שאם באת הם ירצו, אני או כל אחד אחר נשמח.

אבשלום וילן: ..

מולי לויט: אני אמנם צעיר ביחס לכל הותיקים שיושבים פה, אבל רק להזכיר חלק מההיסטוריה, הצעת החוק לפינוי עודפים היתה בזמנו של אחד מחברי הכנסת, שיושב פה, במקרה בראש השולחן.

מולי לויט: היא נפלה בפעם הקודמת בגלל בעיית רציפות.

מולי לויט: אני חושב, שחשוב מאוד שההליך לפחות יתקדם לשלב של קריאה ראשונה, על מנת שלא ניפול עוד פעם בנושא הרציפות.

שלום שמחון: מולי, כותבת לי פה היועצת המשפטית לוועדה שכיוון שההצעה שגובשה לא הועברה להערות למשרדי הממשלה וכיוון שתמיכת הממשלה הותנתה בטיעון, אין ברירה אלא לדחות לישיבה נוספת.

שלום שמחון: חלק ממה שאני מציע עכשיו וגם בגלל שמשרד המשפטים חושב אותו דבר, נכון?

אריאל כהאן: לגבי התוספת?

אריאל כהאן: בוודאי.

שלום שמחון: אני חושב שההצעה הכי נכונה היא להצביע על ההצעה שלי שאומרת - -

גילה גמליאל: נציגת משרד החקלאות אומרת שמושכים את כל הדברים האלה ומשאירים את הסעיף של - -

מיכל סגן כהן: לא נציגת משרד החקלאות.

מיכל סגן כהן: נציגת משרד החקלאות לא אמרה דבר.

גילה גמליאל: סליחה.

גילה גמליאל: הם מושכים את הסעיפים המדוברים.

אבשלום וילן: לא, הסעיף הוא 52.

אבשלום וילן: הם הביאו שורה של תיקונים ואני אמרתי - -

גילה גמליאל: אין בעיה.

גילה גמליאל: את כל התיקונים הנוספים הם מושכים.

אבשלום וילן: זו הצעת חוק פרטית.

אבשלום וילן: הם לא יכולים למשוך.

קריאות: - - -

שלום שמחון: גילה, למה את מתכוונת?

גילה גמליאל: הם מוכנים לחזור להצעה המקורית של אורית נוקד, שעל זה יהיה הדיון כרגע.

לאה ורון: מי זה "הם"?

גילה גמליאל: מועצת הלול.

שלום שמחון: את מציעה שנתחיל לגלגל עכשיו דיון על הסעיף הזה?

גילה גמליאל: אם כבר באנו לכאן, כן.

שלום שמחון: גם המגדלים וגם המשווקים אומרים שבמתכונת הזאת, הסעיף המונח כאן ללא כללים מסודרים של עבודת הקרן הזאת, הם לא מעונינים בזה.

זאב הולצמן: צריך לשנות רק את סדר המלים: לפי נהלים שיקבעו בהסכם תהיה רשאית המועצה.

זאב הולצמן: ולא שהמועצה תקבע אחר כך את הכללים.

זאב הולצמן: כתוב כאן, שהמועצה תהיה רשאית לעשות מה שהיא רוצה.

אבשלום וילן: בתיאום עם ארגוני המגדלים והמשווקים.

שלום שמחון: שיהיה כתוב: המועצה, בתיאום עם ארגוני המגדלים והמשווקים?

אבשלום וילן: מכיוון שכל אחד מושך עכשיו לכיוון אחר, אני מציע להחזיר את זה.

אבשלום וילן: המועצה תסכים, נראה מה עושים.

אבשלום וילן: אני, בתור נציג חקלאים, לא יודע מה רוצים החקלאים, מה רוצים המשווקים ומה רוצים התעשיינים.

אבשלום וילן: אני לא אעלה הצעת חוק לקריאה ראשונה, שאני לא יודע במה מדובר.

אבשלום וילן: זה הכל.

שלום שמחון: אמרתי כבר, אנחנו לא באסיפה כללית במושב.

שלום שמחון: תירגעו רגע.

שלום שמחון: היו פה שני חלקים: חלק אחד, אני מבין שהמועצה לענף הלול מסכימה להסיר את הסעיפים הנוספים שהיא הביאה.

שלום שמחון: מצד שני, נשאר פה הסעיף המרכזי.

שלום שמחון: בסעיף המרכזי יש התניה של ועדת שרים לחקיקה שזה יהיה בתיאום עם הממשלה.

שלום שמחון: עכשיו אני רוצה לשאול את משרד האוצר: זה בתיאום אתכם ככה?

יעל ארנון: אמרתי, שככה זה לא בתיאום אתנו.

יעל ארנון: זה לא עונה על הרבה דברים שכבר הצגנו.

יעל ארנון: המועצה הבטיחה להעביר נהלים מסודרים שבהם היא תגיד מה היא רוצה ומה היא לא רוצה והזה לא הובא לידיעתנו.

יעל ארנון: לכן, הסעיף הזה הוא לא שונה בהרבה מהסעיפים שראינו בעבר.

יעל ארנון: אני גם רוצה להעיר שהיום, במחיר הביצה לצרכן יש כאגורה עד 0.95 אגורות שמיועדות לנושא של עודפים.

יעל ארנון: לכן, גם בזה צריך להתחשב כשמוסיפים עוד ועוד עיגונים כאלה ואחרים - -

קריאות: - - -

אורית נוקד: כשהגשתי את הצעת החוק הזאת, ידעתי שיש התנגדות קטנה אבל חשבתי, שהעניין כולו הוא לטובת החקלאים.

אורית נוקד: עכשיו אני כל הזמן שומעת דברים סותרים.

אורית נוקד: אני בעד ביצים, אבל לא בעד חביתה.

אורית נוקד: נוצרה פה חביתה אחת גדולה ואני מודה, שאני לא רוצה לתת יד לזה כרגע.

אורית נוקד: אני רוצה להציע, שהמועצה תשב יחד עם הנציגה של האוצר.

אורית נוקד: יעברו על הנוסח שאתם תביאו ואני חושבת שכדאי גם להעביר את זה למשרדים האחרים ורק אז, יהיה אפשר להביא את זה לדיון על מנת שאפשר יהיה לאשר את זה.

אבשלום וילן: שהמגדלים והמשווקים יהיו ביחד.

אורית נוקד: כמובן גם עם המגדלים והמשווקים בהצעה הזאת.

שלום שמחון: חברים, אני רוצה לסכם: אחרי שתתקיים ישיבת תיאום בין המועצה, האוצר, משרד החקלאות והמגדלים, בהדגשה על המגדלים והמשווקים, תובא ההסכמה חזרה לישיבה של ועדת הכלכלה להמשך.

שלום שמחון: תודה רבה.